**Jimi Jalonen** (s. 21. huhtikuuta 1996 Riihimäki) on suomalainen jääkiekkopuolustaja, joka pelaa Ruotsin toiseksi korkeimmalla sarjatasolla HockeyAllsvenskan-joukkue Västerås IK:ssa. Hän laukoo oikealta.

Ura
---

Jalonen on Riihimäen Kiekko-Nikkareiden kasvatti. Hän siirtyi C-juniori-ikäisenä Hämeenlinnan Pallokerhoon kaudeksi 2011–2012. Kauden 2012–2013 päätteeksi Jalonen voitti seurassa B2-nuorten Suomenmestaruuden. Kesken kauden 2013–2014 hän siirtyi HPK:n B-nuorista kasvattajaseuransa Nikkareiden A-nuorten Suomi-sarjajoukkueeseen. Kaudella 2014–2015 Jalonen debytoi miesten peleissä Nikkareiden II-divisioonajoukkueessa, jonka toiseksi paras pistemies hän oli Teemu Mikkosen jälkeen tehoilla 13+20=33. Jalonen sijoittui sarjan puolustajien pistepörssissä neljänneksi.

Kaudeksi 2015–2016 Jalonen siirtyi Hämeenlinnan Pallokerhon A-nuoriin. Seuran SM-liigajoukkueessa hän esiintyi jo harjoituskaudella 2016–2017, mutta Jalonen teki liigadebyyttinsä kuitenkin 17. tammikuuta 2017 vieraissa Tapparaa vastaan. Hänet merkittiin HPK:n seitsemänneksi puolustajaksi ja Jalonen sai ottelussa jääaikaa 1.29 minuuttia. Hän pelasi kauden aikana kaksi SM-liigaottelua. Jalonen pelasi miesten pelejä myös kaksi Mestis-ottelua lainalla Lempäälän Kisassa. Hän pelasi suurimman osan kaudestaan HPK:n A-nuorissa, joiden varakapteenina Jalonen toimi ja oli joukkueen eniten maaleja tehnyt puolustaja seitsemällä osumallaan. Hän voitti kauden päätteeksi A-nuorten Suomenmestaruuden.

Jalonen siirtyi kaudeksi 2017–2018 vuoden mittaisella Mestis-sopimuksella Lempäälän Kisaan. Hän oli kauden loppuun asti pelanneista joukkueen tehokkain puolustaja tehoilla 6+16=22, joilla Jalonen jakoi koko sarjan puolustajien pistepörssin yhdeksännen sijan KeuPa HT:n Joona Ervingin kanssa. Hän pelasi kauden aikana myös kaksi SM-liigaottelua lainalla HPK:ssa.

Kaudeksi 2018–2019 Jalonen siirtyi vuoden mittaisella sopimuksella Mikkelin Jukureiden SM-liigajoukkueeseen. Hän teki liigauransa avausmaalin 31. lokakuuta 2018 ylivoimalla Rauman Lukkoa vastaan. Kaikkiaan Jalosen varsinainen tulokaskausi SM-liigassa toi 49 runkosarjaottelussa tehot 2+6=8. Hän pelasi kauden aikana myös kaksi ottelua lainalla Mestis-joukkue Imatran Ketterässä joulukuussa 2018, kun taas Ketterä lainasi samaan aikaan Jukureihin Marlo Koposen. Helmikuussa 2019 Jalonen teki Jukureiden kanssa vuoden mittaisen jatkosopimuksen.

Kaudella 2019–2020, marraskuussa 2019 Jukurit lainasi Jalosen kolmen viikon mittaisella, 14. joulukuuta asti ulottuvalla sopimuksella Oulun Kärppiin, jonka puolustajista oli loukkaantumisten vuoksi sivussa Aleksi Mäkelä, Topi Niemelä ja Taneli Ronkainen. Tammikuussa 2020 Jukurit lainasi hänet puolestaan Saimaan Palloon, jolta oli siirron yhteydessä sivussa peräti kuusi puolustajaa. Helmikuussa Jalosen lainasopimusta jatkettiin kauden loppuun. Hän teki SM-liigassa kauden aikana yhteensä 52 runkosarjaottelussa tehot 1+9=10.

Jalonen teki kaudeksi 2020–2021 SaiPan kanssa kaksivuotisen sopimuksen. Hän pelasi alkukaudella vain yhden ottelun, kunnes marraskuussa 2020 Jalosen kausi todettiin päättyneeksi leikkaushoitoa vaatineen vamman vuoksi. Hänen loukkaantumisensa jatkui vielä alkukaudella 2021–2022, kunnes kuntouduttuaan marraskuussa 2021 Jalonen siirtyi neljän ottelun mittaiselle lainalle Mestis-joukkue KOOVEE:hen. Lainansa jälkeen hän pelasi SaiPassa viisi ottelua, kunnes joulukuussa Jalosen sopimus purettiin yhteisymmärryksessä ja hän siirtyi loppukauden kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Västerås IK:hon.

Muuta
-----

Jalosen isoveli Jesper on entinen alempien sarjojen hyökkääjä, joka toimii nykyään Suomi-sarjajoukkue JHT Kalajoen päävalmentajana ja pelaajakoordinaattorina. Veljesten isä Jukka Jalonen on meritoitunut jääkiekkovalmentaja, jonka saavutuksiin kuuluvat mm. olympiapronssi (Vancouver 2010), kolme maailmanmestaruutta (2011, 2019 ja 2022), alle 20-vuotiaiden maailmanmestaruus (2016) sekä Suomenmestaruus (HPK 2006). Hän sai myös pelaajaurallaan hyökkääjänä tililleen kaksi SM-liigaottelua JyP HT:ssä kaudella 1985–1986.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2014–2015 | Nikkarit | II-divisioona | 26 | 13 | 20 | 33 | 20 | 2 | 2 | 2 | 4 | 2 |
| 2015–2016 | HPK | A-SM | 38 | 6 | 9 | 15 | 8 | 1 | 0 | 0 | 0 | 0 |
| 2016–2017 | HPK | A-SM | 27 | 7 | 11 | 18 | 43 | 4 | 0 | 3 | 3 | 2 |
|  | HPK | SM-liiga | 2 | 0 | 0 | 0 | 0 | – | – | – | – | – |
|  | LeKi | Mestis | 2 | 0 | 0 | 0 | 0 | – | – | – | – | – |
| 2017–2018 | LeKi | Mestis | 38 | 6 | 16 | 22 | 8 | 5 | 0 | 1 | 1 | 10 |
|  | HPK | SM-liiga | 2 | 0 | 0 | 0 | 2 | – | – | – | – | – |
| 2018–2019 | Jukurit | SM-liiga | 49 | 2 | 6 | 8 | 16 | – | – | – | – | – |
|  | Ketterä | Mestis | 2 | 0 | 1 | 1 | 0 | – | – | – | – | – |
| 2019–2020 | Jukurit | SM-liiga | 24 | 0 | 5 | 5 | 8 | – | – | – | – | – |
|  | Kärpät | SM-liiga | 8 | 0 | 1 | 1 | 4 | – | – | – | – | – |
|  | SaiPa | SM-liiga | 20 | 1 | 3 | 4 | 4 | – | – | – | – | – |
| 2020–2021 | SaiPa | SM-liiga | 1 | 0 | 0 | 0 | 0 | – | – | – | – | – |
| 2021–2022 | SaiPa | SM-liiga | 5 | 0 | 1 | 1 | 2 | – | – | – | – | – |
|  | KOOVEE | Mestis | 4 | 0 | 0 | 0 | 2 | – | – | – | – | – |
|  | Västerås IK | Allsvenskan | 19 | 1 | 3 | 4 | 4 | – | – | – | – | – |
| 6 kautta | yhteensä | SM-liiga | 111 | 3 | 16 | 19 | 48 | – | – | – | – | – |
| 4 kautta | yhteensä | Mestis | 46 | 6 | 17 | 23 | 10 | 5 | 0 | 1 | 1 | 10 |

Lähteet
-------

* Jimi Jalonen The Internet Hockey Databasessa (englanniksi)
* Jimi Jalonen Eurohockey-sivustolla (englanniksi)
* Jimi Jalonen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Jimi Jalonen *Elite Prospects*. Everysport Media Group AB.  (englanniksi)
2. ↑  Elite Prospects - II-divisioona Stats 2014-2015 *eliteprospects.com*. Everysport Media Group AB. Viitattu 19.3.2019. (englanniksi)
3. ↑  Tulupovin koeaikaa jatkettu, Kapasen paluuta odotellaan - mestarivalmentajan poika kokoonpanoon *Jatkoaika.com*.  19.8.2016. Jatkoaika r.y. Viitattu 18.1.2017.
4. ↑  Ottelutilastot *liiga.fi*.  18.1.2017. Jääkiekon SM-liiga Oy. Viitattu 18.1.2017.
5. ↑  Elite Prospects - HPK U20 *eliteprospects.com*. Everysport Media Group AB. Viitattu 19.3.2019. (englanniksi)
6. ↑  LeKille useita pelaajasopimuksia − mukana A-nuorten Suomen mestareita *Jatkoaika.com*.  14.6.2017. Jatkoaika r.y. Viitattu 14.6.2017.
7. ↑  Elite Prospects - Mestis Stats 2017-2018 *eliteprospects.com*. Everysport Media Group AB. Viitattu 19.3.2019. (englanniksi)
8. ↑  Mestiksen ykköspyssy Jääskeläinen Jukureiden hyökkäykseen - puolustukseen myös nuorta voimaa *Jatkoaika.com*.  26.3.2018. Jatkoaika r.y. Viitattu 26.3.2018.
9. ↑  Otteluseuranta *liiga.fi*.  31.10.2018. Jääkiekon SM-liiga Oy. Viitattu 31.10.2018.
10. ↑  Silventoinen, Juho: Imatran kolmikantakauppa piti ovensa auki joulunpyhinä – Jääskeläinen ja Alho loppukaudeksi Ketterään *Jatkoaika.com*.  28.12.2018. Jatkoaika r.y. Viitattu 19.3.2019.
11. ↑  Jukurit sopimukseen seitsemän pelaajan kanssa - Pereskokov ja maalivahtilupaus jatkavat Mikkelissä *Jatkoaika.com*.  14.2.2019. Jatkoaika r.y. Viitattu 15.2.2019.
12. ↑  Jukurien Jimi Jalonen lainalle Kärppiin – oululaisten puolustusta riivavat loukkaantumiset *Jatkoaika.com*.  25.11.2019. Jatkoaika r.y. Viitattu 25.11.2019.
13. ↑  Suhonen, Markus: Jimi Jalonen paikkaa loukkaantumisten runtelemaa SaiPan puolustusta − TPS-ottelussa puolet joukkueen alakerrasta koostuu lainapelaajista *Jatkoaika.com*.  8.1.2020. Jatkoaika r.y. Viitattu 8.1.2020.
14. ↑  Jimi Jalonen jatkaa SaiPassa loppukauden *saipa.fi*.  1.2.2020. Liiga-SaiPa Oy. Viitattu 3.2.2020.
15. ↑  Seppä, Lassi: SaiPa solmi ison tukun sopimuksia − Mestiksen pörssiykkönen ja slovakialainen HPK:sta saapuvat Lappeenrantaan *Jatkoaika.com*.  23.3.2020. Jatkoaika r.y. Viitattu 12.4.2020.
16. ↑  Lahtinen, Matias: SaiPa-puolustukseen ikäviä uutisia – Jimi Jalosen kausi ohi *Jatkoaika.com*.  16.11.2020. Jatkoaika r.y. Viitattu 24.4.2021.
17. ↑  JIMI JALONEN ON PELIKUNTOINEN *saipa.fi*.  18.11.2021. Liiga-SaiPa Oy. Viitattu 28.12.2021.
18. ↑  Jimi Jalosen ura jatkuu Ruotsissa *saipa.fi*.  24.12.2021. Liiga-SaiPa Oy. Viitattu 28.12.2021.
19. ↑  Jesper Jalonen *Elite Prospects*. Everysport Media Group AB.  (englanniksi)
20. ↑  Jukka Jalonen *Elite Prospects*. Everysport Media Group AB.  (englanniksi)